Bibele ya ka ya ho Etsa le ho Ithuta Buka ya 3

Tswalo ya Jesu
Jesu moketeng wa lenyalo
Mosamaria ya molemo
Jesu o kgutsisa sefefo
Sakiya
Jesu o a phela

bible society
of south africa

© Bible Society of South Africa 2020

Tswalo ya Jesu

Josefa le Maria ba tloha motseng wa Nasaretha ba ya motseng wa Betlelehema.

Ha ba fihla Betlelehema, ba hloka sebaka tlung ya baeti.

Maria a tswalla ngwana Betlelehema.

A mo phutha ka masela, a mo robatsa ka sejelong.

Badisa ba ne ba lebela mehlape ya bona bosiu.

Badisa ba ne ba qeta bosiu naheng. Ba ne ba hlokomela mehlape ya bona.

Lengeloi la Morena la fihla ho bona.

Kganya ya Morena ya ba teela hare, mme ba tshaba haholo.

Lengeloi la re ho bona: “Se tshabeng! Ke le tliseditse Molaetsa o Molemo.

Kajeno motseng wa Betlelehema Jesu o tswetswe. Ke yena Morena.

Le tla fumana lesea le phuthilweng ka masela le robetse ka sejelong.”

Tlotla e be ho Modimo!
Tlotla e be ho Modimo!

Hanghang lebothohadi la mangeloi le tswang lehodimong la bina:

“Tlotla e be ho Modimo mahodimong a hodimodimo, kgotso e be lefatsheng ho batho ba mo kgahlang.”

Mangeloi a kgutlela lehodimong.

Yaba badisa ba buisana, ba re: “A re yeng Betlelehema, re yo bona taba eo e etsahetseng.”

Ba ya ka potlako, mme ba fumana Maria le Josefa, mme ba bona le lesea le robaditsweng ka sejelong.

Banna ba bohlale ba fihla ba batla Jesu.

Ba ne ba etswa hole botjhabela.

Naledi e ile ya ba thusa ho fumana moo Jesu a leng teng.

Naledi e ile ya etella banna ba bohlale pele, ho fihlela e ema hodima moo ngwana a neng a le hona teng.

Ha banna bana ba bona naledi, ba thaba haholo!

Banna ba bohlale ba kena ka tlung.

Ha ba bona ngwana le mmae Maria, ba itihela fatshe, mme ba mo kgumamela.

Ba ntsha dimpho, ba nyehella ngwana.

Ho ne ho le kgauta, mmira le mokubetso.

Jesu moketeng wa lenyalo

Motseng wa kana ho ne ho ena le mokete wa lenyalo, mme mma Jesu o ne a le teng.

Jesu le barutuwa le bona ba ne ba memilwe.

Empa veine ya fela.

Mma Jesu a re ho yena: “Ha ba na veine.”

Empa Jesu a re ho yena: “Ke hobaneng o mpolellang seo ke tshwanetseng ho se etsa?

Nako ya ka ha e eso fihle.”

Mmae a bolella bahlanka, a re: “Eng le eng eo a le bolellang yona le e etse.”

Ho ne ho ena le dinkgo tse tsheletseng tsa majwe.

Jesu a re ho bahlanka: “Tlatsang dinkgo tsena ka metsi.”

Ba di tlatsa tswete!

Jwale Jesu a bolella bahlanka, a re: “Kgang jwale, mme le isetse motsamaisi wa mokete.”

Motsamaisi wa mokete a latswa metsi a fetohileng veine.

Motsamaisi wa mokete o ne a sa tsebe moo veine ena e tswang teng.

Yaba o bitsa monyadi, a re ho yena:

“Batho bohle ba ye ba qale ka veine e monate pele.

Empa wena o ntse o bolokile veine e monate ho fihlela jwale!”

Mohlolo ona wa pele Jesu o o entse Kana.

Ho tloha mohlang oo barutuwa ba hae ba dumela ho yena.

Mosamaria ya molemo

Ka letsatsi le leng Jesu o ne a bua ho batho.

Monna e mong a mmotsa, a re: “Wa heso ke mang?”

Yaba Jesu o phethela batho pale.

Motho e mong o ne a tsamaya tseleng.

Dinokwane tsa mo futuhela.

Tsa mo tabolela diaparo, mme tsa mo kgakgatha.

Ba batlile ba mmolaya, mme ba mo siya a kakaletse moo.

Moprista a feta hona tseleng eo.

Ha a bona monna eo, a mo kwekwetla.

Hona tseleng eo, monna ya sebeletsang ka tempeleng, a feta.

Le enwa a mo feta, a mo tadima feela, mme le yena a mo kwekwetla.

Empa monna wa Mosamaria le yena a feta tseleng ena.

Ha a bona monna enwa wa batho ya kgakgathilweng ke dinokwane, a mo utlwela bohloko, mme a ya ho yena.

A tshela maqeba a hae ka ole le ka veine, mme a a tlamisa.

Jwale a mo palamisa eseleng ya hae.

A isa monna enwa tlung ya baeti.

A mo hlokomela tlung ena ya baeti.

Ka letsatsi le hlahlamang a ntsha ditjhelete tse pedi tsa silefera.

A di nea monga ntlo ya baeti, a re: “Mo oke. Mohla ke kgutlang hape, ke tla o buseletsa sohle seo o ileng wa se sebedisa kathoko ho sena.”

Ha Jesu a qetile ho pheta pale ena, a re: “Ke mang eo ebileng wa habo monna eo ya ileng a kgakgathwa?”

Monna a araba, a re: “Ke ya ileng a ba mohau ho yena.”

Yaba Jesu o re: “Le wena etsa jwalo.”

Jesu o kgutsisa sefefo

Jesu a kena ka sekepeng.

Barutuwa ba hae le bona ba ne ba le ka sekepeng.

Ba qala ho sesisetsa kamose wane ho letsha.

Jesu o ne a robetse karolong e kamorao ya sekepe.

Hanghang ha tsoha sefefo se matla.

Maqhubu a qala ho kena ka sekepeng.

Empa Jesu o ne a ntse a robetse.

Barutuwa ba tla ho Jesu, mme ba mo tsosa.

Ba re: “Re pholose, Morena!” Re a timela!”

Jesu a re: “Le boi keng?”

Jesu a tsoha.

A kgalemela meya le maqhubu.

Jesu a re: “Kgutsa! Didimala!”

Haeba le kgutso e kgolo.

Barutuwa ba makala, mme ba tshoha.

Ba buisana, ba re: “Motho eo ke mang? Ha e le moo a mamelwa ke meya le maqhubu!”

Jesu le barutuwa ba hae ba sesisetsa kamose wane ho letsha.

Sakiya

Ho ne ho ena le monna ya bitswang Sakiya.

Bohle ba ne ba mo tseba.

Sakiya e ne e le morui ya neng a phela Jeriko.

Batho ba ne ba sa mo rate, hobane e ne e le molekgetho.

Sakiya o ne a bokella tjhelete ho batho.

Tjhelete ena a e isa ho babusi.

Ka letsatsi le leng Jesu a fihla Jeriko.

Sakiya o ne a rata ho bona hore na Jesu ke mang.

Empa Sakiya o ile a sitwa, hobane o ne a le mokgutshwanyane.

Sakiya a mathela kapele ho letshwele, mme a hlwella sefateng.

A hlwella sefateng hore a tle a bone Jesu.

Ha Jesu a fihla sebakeng seo a tadima hodimo.

Jesu a re: “Sakiya, phakisa o theohe. Eka kgona ke hlole ha hao kajeno.”

Sakiya a phakisa a theoha.

Sakiya a amohela Jesu ka thabo tlung ya hae.

Sakiya a thaba haholo.

Batho ba boneng hona ba qala ho korotla.

Ba re: “Jesu o fapohetse ha monna wa moetsadibe!”

Sakiya a ema, mme a re ho Jesu:

“Monghadi, maruo a ka ke tla arolela mafutsana.

Haeba ho ena le e mong eo ke mo amohileng ho hona ka mano ke tla mmuseletsa hona hane.”

Jesu a re: “Kajeno tsohle di lokile lelapeng lena. Ke tlile ho pholosa batho ba lahlehileng.”

Bonang kamoo Sakiya a thabileng kateng!

Jesu o a phela

Jesu le barutuwa ba ya serapeng.

Jesu a rapela, a re: “A ho phethahale thato ya hao ka nna.”

Jwale Judase a fihla, a eteletse pele banna ba nkileng disabole le dikoto.

Ba fihla, mme ba tshwara Jesu. Ba isa Jesu ho Moprista e Moholo.

Moprista e Moholo a botsa Jesu: “Na o Mora wa Modimo?” Jesu a arabela: “Ke yena.”

Jwale Moprista e Moholo a re ho ditho tsa lekgotla: “Re etse jwang ka Jesu?”

Ba arabela: “O lokelwa ke lefu.”

Baetapele ba Bajuda ba isa Jesu kapele ho Pilato, yena a neelana ka Jesu ho masole.

Masole a soma Jesu, mme a mo rwesa mofapahlooho wa meutlwa.

Ba isa Jesu sebakeng se bitswang Gologotha.

Gologotha ke hore, “Sebaka sa Lehata”.

Masole a kgokgothella Jesu sefapanong.

Maria, mma Jesu, o ne a eme haufi.

O ne a eme pela Johanne motswalle eo Jesu a neng a mo rata.

Jesu a re ho mmae: “Ke mora wa hao.”

A re ho motswalle wa hae: “Ke mmao.”

Johanne a tsamaya le Maria a phela le yena ha hae.

Jesu a howa ka lentswe le phahameng. Yaba o neela moya.

Ba theola setopo sa Jesu sefapanong.

Ba mo epela serapeng.

Ba phikolosetsa lejwe le leholo monyakong wa lebitla.

Ka Sondaha hoseng basadi ba bang ba ya lebitleng.

Ba bona lejwe le se le phikolositswe.

Empa setopo sa Jesu se se se le siyo!

Lengeloi le tswang lehodimong la re ho basadi: “Jesu o a phela! Tsamayang le bolelle metswalle ya hae.”

Ka lona letsatsi leo banna ba babedi ba ne ba eya Emmause.

Ba ne ba buisana ka ditaba tsohle tse etsahetseng.

Ba ne ba swabile haholo.

Jesu a fihla, mme a buisana le bona.

Jesu o ba bolella hore o ne a tlamehile ho shwa.

Yaba ba fihla motseng. Banna ba re ho Jesu: “Dula le rona.”

Jesu a kena, mme a dula fatshe a ja le bona.

E ile yare ha a leboha bakeng sa bohobe, banna ba tseba hore ke Jesu, empa Jesu a ba nyamella.

Hang, banna bao ba ya Jerusalema.

Ba bolella metswalle ya bona se etsahetseng.

Ba re ba bone Jesu.

Ba babedi bana ba ne ba ntse ba ba bolella kamoo ba boneng Jesu.

Hanghang Jesu ka seqo a ema hara bona.

Jesu a re ho bona: “Ke nna.”

Ba tlala thabo.

Ba tseba hore Jesu o a phela!

Bibele ya ka ya ho Etsa le ho Ithuta Buka ya 3

Sesotho Literacy Programme
First digital edition 2020

© Bible Society of South Africa 2020

Illustrations © Bible Society of South Africa 1985
Illustrations by Annie Vallotton

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa
P O Box 5500, Tyger Valley 7536, Bellville

www.biblesociety.co.za

Epub-format: ISBN 978-0-7982-2402-4
PDF-format: ISBN 978-0-7982-2401-7